ORDE do 3 de decembro de 2010 pola que se autoriza impartir programas de cualificación profesional inicial en determinados centros privados.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/01/2011

A Lei orgánica 2/2006, do 3 de maio, de educación, establece no seu artigo 30 que lles corresponde ás administracións educativas organizar programas de cualificación profesional inicial (PCPI) destinados ao alumnado maior de dezaseis anos, cumpridos antes do 31 de decembro do ano de inicio do programa, que non obtivese o título de graduado en educación secundaria obrigatoria.
De conformidade coa referida competencia, por orde da Consellería de Educación e Ordenación Universitaria do 13 de maio de 2008, publicada no Diario Oficial de Galicia do día 23, regúlanse os programas de cualificación profesional inicial na Comunidade Autónoma de Galicia.
Os departamentos territoriais da Consellería de Educación e Ordenación Universitaria achegan os expedientes cos correspondentes informes de acordo co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve.
Mediante esta orde concédese autorización de funcionamento dos PCPI nos centros privados da Comunidade Autónoma de Galicia que o solicitaron e reúnen todos os requisitos que establecen as resolucións da Dirección Xeral de Educación, Formación Profesional e Innovación Educativa que regulan os perfís dos distintos programas.
Por isto, por proposta da Dirección Xeral de Centros e Recursos Humanos,
DISPOÑO:
Artigo 1º.-Autorización dos PCPI.
Autorizar a implantación dos programas de cualificación profesional inicial relacionados no anexo I desta orde nos centros educativos que se indican, regulados pola Orde do 13 de maio de 2008.
Artigo 2º.-Número máximo de alumnado.
O número máximo de alumnos e alumnas con matrícula no primeiro curso dun programa de cualificación profesional inicial será de doce. O alumnado con necesidades educativas específicas computará o dobre para estes efectos.
Artigo 3º.-Número mínimo de alumnado.
A autorización da oferta nos centros sostidos con fondos públicos no primeiro curso dun programa de cualificación profesional inicial quedará condicionada a que exista un número mínimo de seis matrículas formalizadas no momento de rematar o prazo de matrícula.
Disposición adicional
Supresión de ciclos formativos.-Suprímense os ciclos formativos que se detallan no anexo II.
Disposición derradeira
Entrada en vigor.-Esta orde entra en vigor o día seguinte ao da súa publicación no Diario Oficial de Galicia.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de decembro de 2010.
Jesús Vázquez Abad
Conselleiro de Educación
e Ordenación Universitaria
Ver referencia pdf "00100D006P036.PDF"